POZIV

na sudjelovanje u savjetovanju s javnošću
o
Nacrtu Odluke o osnivanju Javne ustanove za priuštivo stanovanje Zadarske županije  


Priuštivo stanovanje predstavlja sustav mjera i aktivnosti usmjerenih na omogućavanje rješavanja stambenog pitanja različitim kategorijama građana, s ciljem osiguravanja kvalitetnih životnih uvjeta, održivog stanovanja, jednakih mogućnosti i očuvanja prostornih i drugih resursa. Potreba za sustavnim razvojem i provedbom mjera priuštivog stanovanja proizlazi iz sve izraženijeg nesrazmjera između tržišnih cijena nekretnina, visine troškova najma stambenih prostora i stvarne kupovne moći stanovništva.
Mjere priuštivog stanovanja obuhvaćaju aktivaciju postojećeg, a osobito neiskorištenog stambenog fonda, izgradnju novih stambenih stambeno-poslovnih zgrada, obnovu postojećih zgrada te različite oblike potpore građanima pri kupnji, gradnji ili najmu stambenih nekretnina. Posebna pozornost pritom se usmjerava na one skupine stanovništva kojima je pristup primjerenom i financijski dostupnom stanovanju otežan.
Javna ustanova za priuštivo stanovanje Zadarske županije (u daljnjem tekstu: Ustanova) osnovala bi se upravo radi provedbe Zakona o priuštivom stanovanju („Narodne novine“, broj 45/2026) te kako bi se priuštivo stanovanje osiguralo ciljanim skupinama građana na području Zadarske županije, osobito kroz ulaganja u projekte priuštivog stanovanja, gradnju i stjecanje stambenih nekretnina te njihovim davanjem u priuštivi najam ili njihovom prodajom pod uvjetima propisanim Zakonom o priuštivom stanovanju. 
Ustanova će djelovati kao nositelj projekata priuštivog stanovanja te na taj način povezivati stambenu politiku s konkretnim potrebama građana i u konačnici stvoriti uvjete za dostojan život, te održivi društveni i gospodarski razvoj lokalne zajednice. Stoga osnivanje ustanove predstavlja važan preduvjet za uspostavu dugoročnog, održivog i građanima usmjerenog sustava priuštivog stanovanja, kojim se neposredno doprinosi kvaliteti života i razvoju lokalne zajednice.
Sukladno Zakonu o priuštivom stanovanju ustanova izrađuje nacrt regionalnog programa priuštivog stanovanja kojim se programom utvrđuju se potrebe na području jedinice područne (regionalne) samouprave te se planira izgradnja stambenih zgrada namijenjenih priuštivom stanovanju na području onih jedinica lokalne samouprave koje su dale suglasnost za takvo planiranje. U tom smjeru ustanova će surađivati s građanima, jedinicama lokalne odnosno područne (regionalne) samouprave, državnim tijelima, APN-om, javnim ustanovama, financijskim institucijama a kako bi se što bolje utvrdile stambene potrebe, pripremili i proveli projekti te transparentno i učinkovito upravljalo stambeni fondom.
Slijedom navedenoga, a uzimajući u obzir zakonske mogućnosti, potrebe stanovništva na području Zadarske županije te organizacijske i razvojne mogućnosti Županije, pristupilo se osnivanju navedene ustanove kojom će se stvoriti institucionalni preduvjeti za sustavno planiranje, pripremu i provedbu mjera priuštivog stanovanja, koordinaciju aktivnosti s jedinicama lokalne samouprave te osiguravanje financijskih i drugih sredstava potrebnih za realizaciju projekata, a sve s ciljem unapređenja stambenih uvjeta i podizanja kvalitete života stanovnika Zadarske županije.

Ciljevi koji se žele postići savjetovanjem s javnošću su upoznavanje zainteresiranih korisnika sa sadržajem Odluke.

Sukladno članku 11. Zakona o pravu na pristup informacijama ("Narodne novine" broj 25/13, 85/15 i 69/22) provodi se postupak savjetovanja sa zainteresiranom javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09), stavljanjem Odluke na službene web stranice Zadarske županije s mogućnošću sudionika da elektronskom poštom dostave svoje komentare, primjedbe i prijedloge prema na stranicama raspoloživom obrascu. 

Postupak savjetovanja provest će se u razdoblju od dana 04. studenog 2026. godine do dana 05. prosinca 2026. godine. 

Organizator i nositelj postupka savjetovanja je Upravni odjel za imovinsko-pravna poslove i graditeljstvo.

Pozivamo vas na sudjelovanje u postupku Savjetovanja, a dokumentacija koja Vam je na raspolaganju je:
· Nacrt Odluke o osnivanju Javne ustanove za priuštivo stanovanje Zadarske županije 
· Obrazac za dostavu prijedloga.

